ΓΡΑΠΤΗ ΕΡΩΤΗΣΗ E-3985/97 υποβολή: Daniel Varela Suanzes-Carpegna (PPE) προς την Επιτροπή (14 Iανουαρίου 1998)

Θέμα: Ανταγωνιστικότητα της κοινοτικής κονσερβοποιΐας αλιευτικών προοόντων

Η κοινοτική κονσερβοποιΐα αλιευτικών προϊόντων είναι ταυτόχρονα μια από τις πιο παραδοσιακές, εκσυγχρονισμένες και ανταγωνιστικές σε παγκόσμιο επίπεδο. Επίσης είναι γνωστό ότι η κοινοτική βιομηχανία πρέπει να ανταποκριθεί σε μια σειρά προκλήσεις, προκειμένου να διατηρήσει και ενδεχομένως να ενισχύσει την διεθνή της ανταγωνιστικότητα.

Μεταξύ των εν λόγω προκλήσεων πρέπει να αναφερθούν οι υγειονομικές και περιβαλλοντικές επιπτώσεις των προϊόντων τρίτων χωρών, σε συνάρτηση με το χαμηλό κόστος εργασίας στις εν λόγω χώρες 7 η εξάρτηση από εισαγόμενες πρώτες ύλες 7 η ευρωπαϊκή και παγκόσμια διάσταση των αγορών και η μεγάλη εξάρτηση από άποψη κεφαλαίων για τον εκσυγχρονισμό και τη βελτίωση των μεθόδων και των εγκαταστάσεων, ώστε να προωθηθεί η ανταγωνιστικότητα και η παγκοσμιοποίηση. Προς το σκοπό αυτό η Επιτροπή έχει ήδη επισημάνει, σε διάφορα έγγραφά της, μια σειρά δράσεων τις οποίες πρέπει να αναπτύξουν οι επιχειρήσεις, η ίδια η Επιτροπή και τα κράτη μέλη. Μεταξύ αυτών περιλαμβάνονται οι δράσεις με στόχο τη βελτίωση του κανονιστικού πλαισίου, την εξασφάλιση ενεργού ανταγωνιστικότητας, την προώθηση των επενδύσεων σε μη υλικές πτυχές και την ανάπτυξη της βιομηχανικής συνεργασίας.

1. Έχει η Επιτροπή πραγματοποιήσει μια εις βάθος ανάλυση, σε επιστημονική βάση, του κόστους και των ωφελημάτων που θα έχουν οι κοινοτικές ρυθμίσεις, σε ό,τι αφορά τη σήμανση και κατανάλωση των κονσερβοποιημένων αλιευτικών προϊόντων; Εάν ναι, μπορεί να μας ανακοινώσει τα σχετικά πορίσματα; Εάν όχι, προτίθεται η Επιτροπή να πραγματοποιήσει μια τέτοια ανάλυση;

2. Μπορεί η Επιτροπή να προτείνει μια ουσιαστική απελευθέρωση των συναλλαγών με τις οικονομικώς ανερχόμενες χώρες και να αναζητήσει εναλλακτικές λύσεις για την άμβλυνση των στρεβλώσεων που προκαλούνται στα διάφορα επίπεδα προστασίας από τις ισχύουσες υγειονομικές και περιβαλλοντικές ρυθμίσεις;

3. Δεν νομίζει η Επιτροπή ότι η επαγγελματική κατάρτιση θα μπορούσε να προωθηθεί με την αύξηση της συνεργασίας ανάμεσα στις επιχειρήσεις του κλάδου, τα κέντρα καινοτομίας και τεχνολογίας και τους άλλους κοινωνικούς εταίρους;

4. Πιστεύει η Επιτροπή ότι θα μπορούσαν να ληφθούν υπόψη οι ανάγκες και προτεραιότητες της κονσερβοποιΐας αλιευτικών προϊόντων κατά την κατάρτιση του 5ου κοινοτικού προγράμματος πλαισίου Ε + ΤΑ; Δεν θα ήταν προς τούτο αναγκαίο να ενισχυθεί η συνεργασία μεταξύ του βιομηχανικού αυτού κλάδου και των διαφόρων ινστιτούτων και κέντρων έρευνας, καινοτομίας και τεχνολογικής ανάπτυξης;

5. Ο ίδιος ο κλάδος έχει, εξάλλου, ζητήσει τη θέσπιση προγραμμάτων ή τη σύναψη προαιρετικών συμφωνιών με τις βιομηχανίες μεταποίησης αλιευτικών προϊόντων που θα συμπληρώνουν ή και θα επεκτείνουν τα ελάχιστα επίπεδα που απαιτούνται από τις υφιστάμενες ρυθμίσεις. Τι φρονεί η Επιτροπή επί του προκειμένου;

Απάντηση της κ. Bonino εξ ονόματος της Επιτροπής (2 Απριλίου 1998)

1. Μέχρι σήμερα, η Επιτροπή δεν έχει προβεί σε ανάλυση ανάλογη με αυτή την οποία προτείνει το αξιότιμο μέλος του Κοινοβουλίου, καθώς αυτή δεν ανήκει στις προτεραιότητες της Επιτροπής.

2. Η Επιτροπή εκτιμά ότι η πρόκληση της παγκοσμιοποίησης καθιστά την ανάγκη για στενή διεθνή συνεργασία στον τομέα της υγείας και ασφάλειας στους χώρους εργασίας επιτακτικότερη από ποτέ. Κατά τη διάρκεια της προηγούμενης δεκαετίας, θεσπίστηκε ολοκληρωμένη κοινοτική νομοθεσία για την υγεία και την ασφάλεια στους χώρους εργασίας, και η Επιτροπή εργάζεται προς την κατεύθυνση της βελτίωσης της νομοθεσίας τρίτων χωρών, προκειμένου να προσεγγίσουν τις κοινοτικές προδιαγραφές.

3. Η Επιτροπή ενθαρρύνει την κατάρτιση εργαζομένων στη βιομηχανία κονσερβοποιίας, όχι μόνο για να βελτιώσει την ποιότητα των παραγόμενων προϊόντων και την αύξηση της παραγωγής των κοινοτικών επιχειρήσεων, αλλά και για να τους ευαισθητοποιήσει ως προς τις δυσκολίες που αντιμετωπίζει ο εν λόγω τομέας δραστηριοτήτων, εξαιτίας των υγειονομικών και περιβαλλοντικών οδηγιών. Η συνεργεία μεταξύ των διαφόρων δράσεων της βιομηχανίας, των κέντρων έρευνας και τεχνολογικής ανάπτυξης, και τους κοινωνικούς εταίρους, δύναται να συμβάλει αποφασιστικά στην κατάρτιση των εν λόγω εργαζομένων.

Ένας από τους στόχους του ερευνητικού προγράμματος FAIR είναι η προώθηση και ενίσχυση της συμμετοχής του βιομηχανικού τομέα, και ιδιαίτερα των μικρομεσαίων επιχειρήσεων (ΜΜΕ), στις δραστηριότητες έρευνας και τεχνολογικής ανάπτυξης. Για το σκοπό αυτό, στο πρόγραμμα έχουν συμπεριληφθεί μέτρα τόνωσης τεχνολογίας (ΜΤΤ) για ΜΜΕ. Ο τομέας της βιομηχανίας ανταποκρίνεται όλο και πιο ενεργά στις προσκλήσεις υποβολής προτάσεων κοινής δαπάνης και συνδυασμένων δράσεων στον τομέα της αλιείας και της υδατοκαλλιέργειας.

4. Η πρόταση της Επιτροπής για το 5ο κοινοτικό πρόγραμμα πλαίσιο εξετάζεται, προς το παρόν, από το Συμβούλιο και το Κοινοβούλιο, και περιλαμβάνει και προτάσεις περί της επιστήμης των τροφίμων. Οι στόχοι της πρότασης της Επιτροπής σχετικά με το 5ο κοινοτικό πρόγραμμα πλαίσιο Ε& ΤΑ (1998-2002) ((COM (97) 142 τελικό )) πρόκειται να ενισχύσουν τις ερευνητικές δυνατότητες σε ευρωπαϊκό επίπεδο και να συμβάλουν ώστε η έρευνα στην Ευρώπη να τεθεί στην υπηρεσία των οικονομικών και κοινωνικών κοινοτικών στόχων. Η αναθεωρημένη πρόταση της 14ης Ιανουαρίου 1998 ((COM (98) 8 τελικό )) περιλαμβάνει μια σημαντική δράση, υπό τον τίτλο «Υγειονομικοί, διατροφικοί και περιβαλλοντικοί παράγοντες», η οποία έχει ως στόχο της την ασφαλή, υγιή και ισορροπημένη διατροφή του Ευρωπαίου καταναλωτή, και την ενίσχυση της ανταγωνιστικότητας της ευρωπαϊκής βιομηχανίας τροφίμων. Επομένως, οι ανάγκες και προτεραιότητες της κονσερβοποιίας αλιευτικών προϊόντων βρίσκονται στη σωστή κατεύθυνση, ενώ παράλληλα θα ενισχυθεί η συνεργασία μεταξύ του βιομηχανικού κλάδου και των οργανισμών έρευνας στο πλαίσιο της εν λόγω δράσης.

5. Η Επιτροπή αναγνωρίζει τις προσπάθειες του αλιευτικού τομέα να υπερβεί τα ελάχιστα επίπεδα που προβλέπονται από τις υφιστάμενες ρυθμίσεις, όπως διακηρύσσει και στην ανακοίνωσή της περί της εξέλιξης της αγοράς των αλιευτικών προϊόντων ((COM (97) 219 τελικό )). Επίσης, εισήγαγε το σχετικό θέμα στη συζήτηση των δράσεων που θα πρέπει να πραγματοποιηθούν για τη βελτίωση της παραγωγικότητας του υπό εξέταση τομέα.